Document ID: 32014R0868

KOMISIJOS REGLAMENTAS (ES) Nr. 868/2014
2014 m. rugpjūčio 8 d.
kuriuo iš dalies keičiami Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (1), ypač į jo 3 straipsnio 4 dalį, 4 straipsnio 1 dalį ir 5 straipsnio 4 dalį,
kadangi:
(1)
Reglamentu (EB) Nr. 1059/2003 nustatytas bendras teritorinių vienetų klasifikatorius, kad būtų galima Sąjungoje rinkti, rengti ir skleisti suderintą regioninę statistiką;
(2)
Reglamento (EB) Nr. 1059/2003 prieduose išdėstyti teritoriniai vienetai, naudojami rengiant statistiką;
(3)
kaip nurodyta Reglamento (EB) Nr. 1059/2003 5 straipsnio 4 dalyje, jei valstybėje narėje iš esmės reorganizuojama atitinkama administracinė struktūra, klasifikatoriaus NUTS pakeitimai gali būti priimami dažniau nei kas trejus metus;
(4)
paskutinį kartą klasifikatorius NUTS iš dalies pakeistas Komisijos reglamentu (ES) Nr. 1319/2013 (2);
(5)
remiantis Komisijai pateikta informacija, Portugalijoje iš esmės reorganizuotas administracinis teritorinis suskirstymas;
(6)
todėl Reglamentą (EB) Nr. 1059/2003 reikėtų atitinkamai iš dalies pakeisti;
(7)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1059/2003 priedai yra pakeičiami šio reglamento priedo tekstu.
2 straipsnis
Šis reglamentas Komisijai (Eurostatui) perduodamiems duomenims taikomas nuo 2016 m. sausio 1 d.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugpjūčio 8 d.

Labels: 10
12
19